Kloppisin muna lahti, segasin juurde leige vee, soola, õli ja äädika. Segasin vedeliku vähe haaval jahu hulka, sõtkusin ühtlaseks. Tundus, et taigen sai liiga vedel.  Lisasin jahu tunde järgi juurde, nii et see enam käte külge ei jäänud. Palju seda jahu lõpuks kokku läks ei teagi, aga kindlasti mitte 300 g nagu aluseks võetud retseptis kirjas. Jätsin taigna pooleks tunniks seisma (mitte külma). Vahustasin munad suhkruga, lisasin ricotta, vanillsuhkru ja segasin ühtlaseks massiks. Taigna asetasin võiga määritud küpsetuspaberile ja rullisin selle nii õhukeseks kui sain. Tegelikult oleks veelgi õhemaks saanud, aga hakkasin kartma :) Määrisin taignale täidise, laotasin peale  mustsõstrad ja keerasin küpsetuspaberi abiga rulli. Määrisin pealt sulavõiga. (Mulle tundus, et struudel saab kuidagi liiga suur ja lõikasin rullitud taigna enne täidise lisamist kaheks, nii et sain tegelikult kaks struudlit.) Küpsetasin 200 kraadises ahjus veidi üle 40 minuti, vahepeal mitu korda struudleid sulavõiga määrides. Kuna minu struudlid küpsesid pealt väga kõvaks, arvan et temperatuuriga võiks kokku hoida. Arvan, et 180 kraadi on piisav. Jahtunud struudlitele raputasin peale tuhksuhkrut.